৩ লাখ ৭৪ হাজার ভোটারের এ আসনটি অত্যন্ত গুরুত্বপূর্ণ। কারণ, স্বাধীনতার পর থেকে এ আসনে প্রতিদ্বন্দ্বিতা করে আসছেন বিভিন্ন দলের কেন্দ্রীয় প্রভাবশালী নেতারা। স্বাধীনতার পর এ আসন থেকে যিনি বিজয়ী হয়েছেন তার দলই সরকার গঠন করেছে এবং নির্বাচিত প্রার্থী সরকারের মন্ত্রিত্ব বা গুরুত্বপূর্ণ পদ পেয়েছেন। ১৯৭০ সালে জাতীয় সংসদ নির্বাচনে আওয়ামী লীগ প্রার্থী অধ্যাপক আবু সাইয়ীদ নৌকা প্রতীক নিয়ে নির্বাচিত হয়েছিলেন। সে সময় তিনি বাংলাদেশ সংবিধান প্রণয়ন কমিটির অন্যতম সদস্য ছিলেন এবং পাবনার গভর্নর নিযুক্ত হন। ১৯৭৯ সালে সংসদ নির্বাচনে মির্জা আবদুল হালিম নির্বাচিত হয়ে নৌ-পরিবহন প্রতিমন্ত্রীর দায়িত্ব পেয়েছিলেন। ১৯৮৬ সালে জাতীয় সংসদ নির্বাচনে জাতীয় পার্টির প্রার্থী মেজর (অব.) মনজুর কাদের নির্বাচিত হন।